Nørrekær Enge kan komme til at tjene 200 millioner på blæsevejr.

Hovedparten af beboerne i området Nørrekær Enge lidt øst for Aggersund går i disse dage rundt med store smil på læberne. Baggrunden er underskrifterne på en aftale mellem de lokale og den nordjyske energigigant Eurowind Energy, der skal sikre opførelsen af 40 nye kæmpevindmøller lige i de lokales baghave. - Vi er alle sammen enige om, at vi skal bakke op om den grønne omstilling. Vi er også enige om, at vi godt kan leve med vindmøller ude på markerne her i området. For os handler det mere om, at vi vil sikre, at profitten ved sådan en vindmøllepark ikke bare havner i lommerne på et privat firma, forklarer formanden for Nørrekær Enge Vindmølleforening, Emil Olsen. Og det er da også en særdeles profitabel aftale, som de lokale har lavet med det nordjyske energifirma. 40 nye vindmøller på op mod 180 meter i højden, som hver især leverer mere end syv megawatt strøm vil med de nuværende energipriser give de lokale henved fem millioner kroner om året. Med en forventet levetid på 35 år, vil møllerne altså generere henved 200 rare millioner, der skal drysses ud over lokalområdet. Pengene skal efter planen placeres i en udviklingsfond, der skal støtte lokale udviklingsprojekter. - Vi bor i et relativt tyndt befolket område, der mildt sagt ikke nyder den store politiske bevågenhed. Hvis det her projekt lykkes, har vi imidlertid pengene selv til at udvikle området til gavn for de familier, der bor her og gerne vil flytte hertil, forklarer næstformand i foreningen Helge Christiansen. Til gavn for begge parter Hos Eurowind er man glade for aftalen, der, hvis den stemmes igennem politisk, vil resultere i landets største landbaserede vindmøllepark målt på energiproduktion. - Vi har hænderne oppe over hovedet i dag. Vi arbejder altid meget med lokal forankring, når vi skaber nye energiprojekter og det har været en fornøjelse at arbejde sammen med den lokale forening i Nørrekær Enge, lyder det fra landechef for Danmark i Eurowind Jesper Houe. - Vi har lykkedes med at lave en aftale til gavn og glæde for begge parter. Vindmølleparken strækker sig over 15 kvadratkilometer og ligger i både Aalborg og Vesthimmerlands kommuner. For at projektet kan realiseres skal begge kommuner derfor give grønt lys til opførelsen.